กระทรวงสาธารณสุข แถลงข่าวกรณีโรคติดเชื้อไวรัสโคโรนาสายพันธุ์ใหม่ 2019
กระทรวงสาธารณสุข แถลงข่าวกรณีโรคติดเชื้อไวรัสโคโรนาสายพันธุ์ใหม่ 2019นายแพทย์ธนรักษ์ ผลิพัฒน์ รองอธิบดีกรมควบคุมโรค กล่าวว่า สถานการณ์โรคติดเชื้อไวรัสโคโรนาสายพันธุ์ใหม่ทั่วโลกยังคงติดตามใกล้ชิด  ในส่วนของประเทศไทย ไม่มีผู้ป่วยยืนยันโรคติดเชื้อไวรัสโคโรนาสายพันธุ์ใหม่ 2019 เพิ่ม จำนวนผู้ป่วยยืนยันมี 32 รายเท่าเดิม โดยขณะนี้ยังคงรักษาตัวในโรงพยาบาล 22 ราย ผู้ป่วยส่วนใหญ่อาการดีขึ้น รายที่รักษาที่สถาบันบำราศนราดูร อาการทรงตัว แพทย์ให้การดูแลอย่างใกล้ชิด ส่วนผู้ป่วยเข้าเกณฑ์สอบสวนโรคกลุ่มคนไทยกลับบ้าน 5 ราย หายดีแล้ว แพทย์ให้ไปพักสังเกตอาการต่อที่อาคารรับรองฐานทัพเรือสัตหีบกระทรวงสาธารณสุข ยังคงเข้มงวดต่อการเฝ้าระวังและคัดกรองโรคทุกด่าน ทั้งทางอากาศ ทางบก และท่าเรือ ที่สำคัญคือ การให้ความรู้ประชาชนในการดูแลสุขอนามัยส่วนบุคคล โดยให้สำนักงานสาธารณสุขจังหวัดทุกแห่งเร่งรณรงค์ให้ความรู้ผู้ประกอบการ พนักงานขับรถสาธารณะ ในการทำความสะอาดสถานที่ จุดสัมผัสเสี่ยง รวมทั้งการให้ความรู้ในการป้องกันโรค ยึดหลักกินร้อน ช้อนกลาง ล้างมือ และแนะนำให้สวมหน้ากากอนามัย อีกทั้งยังเร่งสำรวจปริมาณการใช้หน้ากากอนามัย และอุปกรณ์ในการป้องกันควบคุมโรค แจ้งมายังศูนย์ปฏิบัติการกระทรวงสาธารณสุข เพื่อสำรองไว้ให้เพียงพอสำหรับการใช้งานของโรงพยาบาลและประชาชนในประเทศหากมีข้อสงสัยสอบถามได้ที่ สายด่วนกรมควบคุมโรค 1422 ตลอด 24 ชั่วโมง